துரை-பகவான்

துரை–பகவான் (Durai–Bhagavan) (பி. துரை ராஜ் (இறப்பு 2000) மற்றும் எஸ். கே. பகவான் (5 ஜூலை 1933 - 20 பிப்ரவரி 2023) என்பவர்கள் கன்னடத் திரைப்படத்துறையில் தீவிரமாக செயல்பட்ட இரட்டை இயக்குநர்கள் ஆவர். இவர்கள் இணைந்து இருபத்தேழு படங்களை இயக்கினர். இவற்றில் பெரும்பாலானவை நடிகர் ராஜ்குமார் நடித்தவை. இவற்றில் பெரும்பாலும் பாக்ஸ் ஆபிஸில் மிகவும் வெற்றி பெற்றன. அவற்றில் பதினான்கு கன்னடப் புதினங்களை அடிப்படையாகக் கொண்டவை.

 திரைப்பட வாழ்க்கை 
ஸ்ரீனிவாச கிருஷ்ண ஐயங்கார் பகவான் என்ற பெயரில் பகவான் ஜூலை 5, 1933 அன்று பிறந்தார். தனது பள்ளிப் படிப்பை பெங்களூரு உயர்நிலைப் பள்ளியில் முடித்தார். இளம் வயதிலேயே, ‘இரண்ணையா மித்ர மண்டலி’ என்ற நாடக நிறுவத்துடன் மேடை நாடகங்களில் நடித்து வந்தார். 1956 ஆம் ஆண்டு பாக்யோதயா என்ற திரைப்படத்தின் மூலம் கனகல் பிரபாகர் சாஸ்திரியின் உதவியாளராக தனது திரைப்பட வாழ்க்கையைத் தொடங்கினார். பின்னர் 1966 ஆம் ஆண்டு சந்தியா ராகம்  என்ற தனது முதல் படத்தை இயக்கினார். இருப்பினும் அதிகாரப்பூர்வமாக அதன் இயக்குநராக ஏ.சி. நரசிம்ம மூர்த்தி அறிவிக்கப்பட்டார். இருப்பினும், அடுத்த ஆண்டு, ஏ.சி. நரசிம்ம மூர்த்தியுடன் இணைந்து ராஜதுர்கட ரகசியா (1967) படத்தின் இணை இயக்குநராகப் பணியாற்றினார். ஜெடாரா பலே (1968) படத்தை துரையுடன் இணைந்து இயக்கினார். இதன் மூலம் இவர்கள் கன்னடத்தில் ஜேம்ஸ் பாண்ட் பாணி திரைப்படங்களை உருவாக்கிய முதல் இயக்குநர் ஆனார்கள்.

பின்னர் இருவரும் கஸ்தூரி நிவாசா, எரடு கனசு, பயலு தாரி, காலி மாது, சந்தனதா கோம்பே, ஹோசா பெலகு, பென்கிய பலே, ஜீவன சைத்ரா போன்ற படங்களை இயக்கினர். இதைத்தவிர கோவாவில் சிஐடி 999, ஆபரேஷன் ஜாக்பாட் நல்லி 929, ஆபரேஷன் டையமண்ட் ராக்கெட்  போன்ற ஜேம்ஸ் பாண்ட் பாணி திரைப்படங்களையும் இயக்கினர். ராஜ்குமாரைத் தவிர, இருவரும் அனந்த் நாக் மற்றும் லட்சுமி ஆகியோரைக் கொண்டும் பல படங்களை இயக்கியுள்ளனர். அவற்றில் பெரும்பாலானவை புதினங்களை அடிப்படையாகக் கொண்டவை. துரை ராஜின் மரணத்திற்குப் பிறகு, பகவான் பல ஆண்டுகளாக படங்கள் இயக்குவதை நிறுத்திவிட்டார். 1996 இல் வெளியான பாலோடு சதுரங்கா இவர்களின் கடைசி படம் ஆகும். 2019 ஆம் ஆண்டில், பகவான் தனது 85 வயதில் அடுவா கோம்பே' திரைப்படத்துடன் மீண்டும் திரையுலகிற்கு வந்தார். இது இவரது இயக்கத்தில் 50வது படமாகும்.

பகவான், பெங்களூரிலுள்ள ஆதர்ஷா திரைப்பட நிறுவனத்தின் முதல்வராகவும் இருந்தார்.About us Adarsha Film Institute 

 நடிப்பு 
திரைப்படங்களை இயக்கியது மட்டுமல்லாமல், பாக்யோதயா, ரௌடி ரங்கண்ணா, வசந்த கீதா, ஷ்ரவண பந்து, சூத்ரதாரா, ஹாலு ஜேனு, ஜீவன சைத்ரா மற்றும் பெங்களூர் மெயில் உள்ளிட்ட படங்களிலும் பகவான் நடித்துள்ளார். தனது பெரும்பாலான படங்களுக்கு இசையமைப்பாளர் இரட்டையர்களான இராஜன்–நாகேந்திரா மற்றும் ஜி. கே. வெங்கடேசு ஆகியோருடன் பெரும்பாலும் பணியாற்றினார்.

 மேற்கோள்கள் 

 வெளி இணைப்புகள் 



பகுப்பு:கன்னடத் திரைப்பட இயக்குநர்கள்